《昼坐东轩忽十三蝴蝶颜色鲜碧飞舞近人移时方去纪之以诗》
宋代·李复

天上宝玉琴，星徽点瑟瑟。仙人手摩拂，变化通灵术。

忽随琴声手，委蜕如蝉质。飞翔下绿云，风翅含寒碧。

人间清昼长，游览喜自得。见我瓶中花，群游过帘额。

高戏乱疏幌，低舞侵堕帻。却疑午梦酣，身是濠梁客。

栩栩出虚庭，兴阑有归色。应闻调弦声，惊去欻无迹。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，手知秦州，空城无兵，遂遇害。有《潏水集》。